Axa tinani xin,
ok in pax bay Cham max in chekontek;
palta cꞌam junok ex che kꞌanlej el ayin,
bay ok in tok.
A tiꞌ e yet,
tol caw wal chex cusaj yuj juntzan chi wal tiꞌ.
Palta wal yel chi wal ayex,
a yuj ok in tok,
xan caw wal watxꞌ e yet.
Ta cꞌam chin toji,
cꞌam chi jay jun tꞌinan colwaj e yetok tuꞌ,
palta a yet ok in tok,
ok in chektek Cham ayex.
A yet ok jayok,
ok yakꞌ yojtaknej el eb yet yulyibankꞌinal tiꞌ,
tol yobtakwom eb.
Ok yakꞌ yojtaknej el eb,
tol watxꞌcꞌal max wut in ba,
cax ok yakꞌ cꞌapax yojtaknej el eb,
tol ok beycꞌulnelay eb yuj Dios.
Ok yakꞌ yojtaknej el eb tol yobtakwom eb,
a ton yuj cꞌam chin yaoc eb yin is cꞌul.
Ok yakꞌ yojtaknej el eb,
tol watxꞌcꞌal max wut in ba,
yujtol ok in pax bay ayicꞌ co Mam Dios.
Cꞌamxa bay ok e yil win caytiꞌ.
Ok yakꞌ cꞌapax yojtaknej el eb,
tol ok beycꞌulnelay eb yuj Dios,
yujtol mayal beycꞌulnelay jun yajaw bay yulyibankꞌinal tiꞌ.
Xiwiltocꞌal tzet yetal chi yochej in cꞌul chi wal ayex,
palta majto nachaj el e yuj tinaniꞌ.
A to yet ok jay Yespíritu Dios tol yel chi yalaꞌ,
catatuꞌ ok nachaj el e yuj,
yujtol man munilok ok yal yul yet.
A masanil tzet ok al-lay bay,
a ok yalaꞌ.
Ok yal cꞌapax e yab tzet tolto ok jayok.
Aꞌ ok txꞌoxkꞌabnen elok,
tol miman welapnok.
Masanilcꞌal tzet ok wal bay,
ok yal ayex.
Wetcꞌal yayji masanilcꞌal tzet ay bay co Mam Dios.
Yuj tuꞌ,
chi wal ayex,
masanilcꞌal tzet ok wal bay,
ok yal ayex.
Junxanej bek che yil oc win,
axa yet junxa bek manxa ok e yil win,
palta ok in e yil yet cabej oxej,
ẍi Jesús bay eb.
Lajwi yalon axca tu xin,
axa cꞌoli yalubtanen jaywan eb is cuywom axca tiꞌ:
—¿Tzetlaj chi yal elapnok juntzan chi yal ayon tiꞌ?
Ilab tol max yalaꞌ:
Yet jun bek manxa ok e yil win,
a pax ato yet cabej oxej ok in e yilaꞌ,
ilab ẍi.
Chi yalon cꞌapaxok:
Yujtol ok in paxaj bay co Mam Dios,
ẍi ayon.
A jun chi yal,
yet jun bek tuꞌ,
¿tzetlaj wal chi yal elapnok tinaniꞌ?
Caw wal cꞌam chi nachaj el juj,
tzet chi yalaꞌ,
ẍi eb.
Max yojtaknej el Jesús tol chi yochej eb chi kꞌanlej bay,
tzet chi yal elapnok tzet max yal tuꞌ.
Yuj tuꞌ xan max yal bay eb axca tiꞌ:
—Mayal wal ayex:
Yet junxa bek,
manxa ok e yil win,
a pax ato yet cabej oxej ok in e yilaꞌ,
quin chi ayex.
¿Tom a ton juntzan max wal ayex tuꞌ che yalubtanej e xol?
Wal yel chi wal ayex,
ok ex cusok,
ok ex okꞌok,
axa eb yet yulyibankꞌinal ti xin,
ok tzaloj eb.
Ok ex ton cusok,
palta a jun e cuscꞌulal tuꞌ,
tzalojcꞌulalxa ok yutaj ba.
Kꞌinalok junok ix ix tinaniꞌ,
lanan yalji yuneꞌ.
Yaꞌ ton chi yabej,
yujtol lanan yecꞌ yaꞌ,
palta a yet mayal jay yuneꞌ tuꞌ,
tok naanto yailal tuꞌ yuj;
a ti yet,
caw wal chi tzaloji,
yujtol mayal jay jun unin yuj bay yulyibankꞌinal tiꞌ.
Axca ton junok ix tuꞌ,
caytuꞌ ok e yunej.
Chex ton cus tinaniꞌ,
palta a yet ok ex wilon yet junelxa tuꞌ,
caw wal ok ex tzaloj pax ajok.
Axa jun e tzalojcꞌulal tuꞌ,
cꞌam mac ok jeꞌ yion ecꞌ ayex.
A yet jun cꞌual tuꞌ,
cꞌamxa tzet ok e kꞌanlej el ayin.
Wal yel chi wal ayex,
masanilcꞌal tzet ok e kꞌan bay co Mam Dios,
ok yakꞌ ayex yujtol wet ex.
A tinaniꞌ,
cꞌamto tzet che kꞌan bay Dios yin in bi.
Kꞌanek,
ok e chaꞌ.
Ok akꞌlay ayex,
yet watxꞌ ok tzꞌaknaj el e tzalojcꞌulal.
Yin qꞌuexan abix max yun walon juntzan cuybanilej tiꞌ ayex;
palta ay jun tiempoal ok jayok tol manxa cayok tuꞌ ok wut walon axca tuꞌ,
yujtol tojolxa ok wut walon yabixal co Mam Dios ayex.
A ton yet ok jay jun cꞌual tuꞌ,
ok e kꞌan tzet che yochej yujtol wet ex.
Man lananok walon ayex,
tol ayin ok in kꞌan tzetak yetal bay co Mam Dios e yuj.
Ilab tol acaw Cham chi camil cꞌul e yin,
yujtol chin e camcꞌulnej,
cax che yaon ton oc yin e cꞌul tol a bay Cham titnak in.
Yel,
a bay co Mam Dios titnak in,
cax max in jay bay yulyibankꞌinal tiꞌ.
Axa tinani xin,
ok in bekcan yulyibankꞌinal tiꞌ,
cax ok in paxaj bay ayicꞌ Cham,
ẍi Jesús bay eb.
Axa yalon eb is cuywom tuꞌ bay:
—A tinaniꞌ,
watxꞌxa max ot alon ayon.
Manxa qꞌuexan abixok max ot alon ayon axca yet junel.
A tinaniꞌ,
jojtak tol ojtak masanil tzet yetal.
Man yowalilok chi co kꞌanlej el ayach,
cax ok alon ayon.
Yuj tuꞌ xan chi jaoc yin co cꞌul tol a bay Dios titnak ach,
ẍi eb bay.
Xan max yal Jesús bay eb axca tiꞌ:
—¿Chimi e yaoc e cꞌul win tinaniꞌ?
Palta lananxa jay tiempoal e saklemcantok.
Txꞌok txꞌokxacꞌal bay ok ex tojcan junjun ex.
Axa in e bekoncan in txꞌoklil tuꞌ;
palta man in txꞌoklilok ok in canok,
ayicꞌ co Mam Dios wetok.
Max wal masanil juntzan tiꞌ ayex,
yet watxꞌ chex can yin juncꞌulalil wuj.
A bay yulyibankꞌinal tiꞌ,
ok ton e yil yail,
palta tecꞌbajek e ba,
yujtol a eb yet yulyibankꞌinal tiꞌ,
mayal can eb yalan wuj,
ẍi Jesús bay eb.